b'\n_START_ARTICLE_\nDodatno zvitje DNK\n_START_PARAGRAPH_\nDodatno zvitje DNK pomeni strukturo kro\xc5\xbene DNK, ko se le-ta zvije okoli svoje osi in tako pove\xc4\x8da \xc5\xa1tevilo zavojev dvojne vija\xc4\x8dnice. \xc4\x8ce je DNK dodatno zvita v isti smeri, kot potekajo zavoji dvojne vija\xc4\x8dnice, gre za pozitivno dodatno zvitje, v primeru negativnega dodatnega zvitja se DNK nadalje zvije v nasprotni smeri zavojev dvojne vija\xc4\x8dnice. Kadar DNK ni dodatno zvita, gre za t. i. spro\xc5\xa1\xc4\x8deno DNK. Praviloma je DNK pri ve\xc4\x8dini organizmov negativno dodatno zvita._NEWLINE_Spro\xc5\xa1\xc4\x8dena in dodatno zvita (tudi nadzvita) DNK oblika sta terciarni strukturi DNK. Primarno strukturo predstavlja zaporedje nukleotidov, sekundarno obliko pa dvojna vija\xc4\x8dnica. DNK sicer obstaja v linearni ali kro\xc5\xbeni obliki in zaprta kro\xc5\xbena dvojna vija\xc4\x8dnica se lahko dodatno zvije v dodatno zvito DNK. Dodatno zvita konformacija nastane, \xc4\x8de se linearna oblika, tik preden se zapre v kro\xc5\xbenico, vsaj \xc5\xa1e enkrat zasuka okoli svoje osi. Sicer je dodatno zvita oblika manj stabilna od spro\xc5\xa1\xc4\x8dene, vendar pa obstajajo dokazi o njenem obstoju. Dokazani so tudi encimi, ki omogo\xc4\x8dajo pretvarjanje med obema oblikama DNK, topoizomeraze. Vzrok za pojav dodatnega zvitja ni povsem znan, ima pa lahko biolo\xc5\xa1ki pomen. Molekula DNK z dodatnim zvitjem postane namre\xc4\x8d bolj kompaktna in zaseda manj prostora v celici, lahko pa bi imelo dodatno zvitje tudi vpliv na podvojevanje in prepisovanje DNK.'